กรณีศึกษา การเติบโตของ นมอัลมอนด์
หนึ่งในนมทางเลือกที่กำลังได้รับความนิยมในขณะนี้ ก็คือ นมอัลมอนด์ นมที่มาจากถั่ว แต่มีคุณค่าสารอาหารพอๆ กับนมวัว    ความนิยมกำลังมากขึ้นเรื่อยๆ จนล่าสุดตลาดนมอัลมอนด์ทั่วโลกนั้น มีมูลค่าสูงถึง 1.5 แสนล้านบาทแล้วในปัจจุบัน 
11 พ.ค. 2563

กรณีศึกษา การเติบโตของ นมอัลมอนด์ /โดย ลงทุนแมน
หนึ่งในนมทางเลือกที่กำลังได้รับความนิยมในขณะนี้ ก็คือ นมอัลมอนด์
นมที่มาจากถั่ว แต่มีคุณค่าสารอาหารพอๆ กับนมวัว 
 
ความนิยมกำลังมากขึ้นเรื่อยๆ
จนล่าสุดตลาดนมอัลมอนด์ทั่วโลกนั้น มีมูลค่าสูงถึง 1.5 แสนล้านบาทแล้วในปัจจุบัน
แล้วทำไมนมอัลมอนด์ถึงได้รับความนิยม 
ลงทุนแมนจะเล่าให้ฟัง..
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
ก่อนอื่นเรามารู้จักที่มาของอัลมอนด์กันสักนิดก่อน
รู้หรือไม่ว่า ประเทศที่ส่งออกอัลมอนด์มากที่สุดในโลกคือ สหรัฐอเมริกา 
โดยปริมาณการผลิตเกือบทั้งหมดมาจากรัฐเดียว คือ รัฐแคลิฟอร์เนีย
โดยในปี 2018 มีมูลค่าส่งออกทั้งหมด 1.4 แสนล้านบาท
พอฟังแบบนี้หลายคนอาจคิดว่า อัลมอนด์เป็นพืชท้องถิ่นของสหรัฐอเมริกา 
แต่ความจริงแล้ว อัลมอนด์เพิ่งถูกนำมาปลูกโดยชาวสเปน ที่อพยพไปอยู่ที่แคลิฟอร์เนียเมื่อ 300 ปีที่ผ่านมา
จนปัจจุบัน อัลมอนด์ ถือเป็นพืชเศรษฐกิจหลักของแคลิฟอร์เนีย
โดยมีการจัดตั้งสมาคมที่เรียกว่า Blue Diamond Growers 
หรือ ที่เราอาจจะคุ้นเคยกับเมล็ดถั่วอัลมอนด์อบเกลือยี่ห้อ Blue Diamond ที่ขายอยู่ตามร้านค้าปลีกทั่วไปนั่นเอง
และต่อมาในภายหลังก็เริ่มมีการแตกไลน์สินค้าออกมาเป็นนมอัลมอนด์
ซึ่งก็ได้รับความนิยมไม่แพ้กัน ทั้งระดับนานาชาติ หรือแม้แต่ในประเทศไทยเอง
โดยนมอัลมอนด์ของ Blue Diamond ชื่อแบรนด์ Almond Breeze นั้นถือเป็นผู้ครองตลาดอันดับหนึ่งในสหรัฐอมเริกาด้วยเช่นกัน
จากอัลมอนด์มาเป็นนมอัลมอนด์ได้อย่างไร?
กระบวนการในการทำหลักๆ ก็คือ การนำเมล็ดอัลมอนด์ที่แช่น้ำมาปั่น 
แต่ก็มีหลายสูตร ขึ้นอยู่กับการเติมวัตถุดิบอื่นๆ ตามความชอบของแต่ละคน
แล้วนมอัลมอนด์ ต่างกับนมวัวแค่ไหน? 
ความจริงแล้วแทบจะมีคุณค่าทางอาหารพอๆ กัน อาจจะต่างกันที่ปริมาณโปรตีน ซึ่งนมวัวจะมีมากกว่า แต่นมอัลมอนด์ก็จะเหมาะสำหรับคนที่แพ้น้ำตาลแลคโตสในนมวัว 
นอกจากนี้ นมอัลมอนด์ยังมีแคลอรีต่ำ เหมาะกับคนที่ต้องการลดความอ้วนอีกด้วย
และด้วยความที่คุณค่าทางสารอาหารมาก บวกกับ รสชาติที่ค่อนข้างเบา ดื่มง่าย 
ก็ทำให้นมอัลมอนด์เป็นอีกหนึ่งนมทางเลือกที่คนทั่วโลกหันมาสนใจในเวลานี้
นอกจากนี้ ยังมีอีกหนึ่งกระแสที่กำลังมาแรงไม่แพ้กันคือ กระแส Vegan ซึ่งก็ทำให้ผลิตภัณฑ์ทางเลือกที่มาจากพืชนั้นได้รับความนิยมตามไปด้วย
ซึ่งมีการคาดการณ์ว่า มูลค่าตลาดนมอัลมอนด์นั้นจะโตขึ้นอีกเกือบ 3 เท่าภายในปี 2025
แล้วสำหรับในประเทศไทยเป็นอย่างไร?
สำหรับตลาดเครื่องดื่มธัญพืชในไทยนั้นก็เติบโตได้ดีไม่แพ้กัน โดยเฉพาะนมอัลมอนด์ที่โตขึ้นกว่า 30% ในช่วงปี 2018
นอกจากนมอัลมอนด์ของ Blue Diamond ที่เป็นเจ้าตลาดแล้ว ก็ยังมีอีกยี่ห้อหนึ่ง 
ที่เป็นนมอัลมอนด์สัญชาติไทยที่ได้รับความนิยมไม่แพ้กัน นั่นก็คือ นมอัลมอนด์ 137 degrees
และเมื่อมาดูรายได้ของบริษัทนี้ก็ดูจะสอดคล้องกับกระแสความนิยมของนมอัลมอนด์
บริษัท ซิมเพิ้ล ฟู้ดส์ จำกัด
ปี 2017 รายได้ 198 ล้านบาท
ปี 2018 รายได้ 291 ล้านบาท
ปี 2019 รายได้ 326 ล้านบาท 
 
หรือคิดเป็นการเติบโตแบบ CAGR ประมาณ 28% ต่อปี
และแบรนด์ 137 degrees ยังเป็นแบรนด์ที่มีการส่งออกไปขายยังต่างประเทศด้วย
จะเห็นได้ว่ากระแสของการดื่มนมนั้นกำลังเปลี่ยนไปทั่วโลก
จากที่แต่ก่อนเราอาจจะรู้จักแค่นมวัว แต่ตอนนี้เรามีนมที่มาจากพืชมากมายที่ให้คุณประโยชน์ไม่แพ้กันมาเป็นตัวเลือก
และดูเหมือนว่าตลาดอาหารจากพืชนี้กำลังโตขึ้นอย่างรวดเร็ว แม้กระทั่งในผลิตภัณฑ์อื่นๆ ที่ไม่ใช่นม เช่น เนื้อที่ทำจากพืช
และด้วยเทคโนโลยีต่างๆ ก็ยิ่งทำให้สินค้าทดแทนนั้นเหมือนกันมากขึ้น
จนในอนาคต เราอาจจะแยกไม่ออกว่า
สิ่งที่เรากำลังกินอยู่นั้น ทำมาจากสัตว์ หรือมาจากพืชกันแน่.. 
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-
-